
PASIŪLYMAI
Moterų teisių ir lyčių lygybės komitetas ragina atsakingą Biudžeto kontrolės komitetą į savo pasiūlymą dėl rezoliucijos įtraukti šiuos pasiūlymus:
[bookmark: restart]A.	kadangi lyčių lygybė ir nelygybės panaikinimas yra pagrindinės vertybės, kuriomis grindžiama Sąjunga, ir įsipareigojimas skatinti vyrų ir moterų lygybę vykdant visus Sąjungos veiksmus yra įtvirtintas SESV 8 straipsnyje;
1.	pabrėžia, kad lygios vyrų ir moterų galimybės turėtų būti suteikiamos visose politikos srityse; tačiau reikėtų remtis įrodymais pagrįstais duomenimis, o ne nepagrįstais teiginiais, kad karas, COVID-19, klimato kaita labiau veikia moteris, ar kad geriausias sprendimas moterims – daugiau abortų; todėl sudarant biudžetą galima būtų sutaupyti sumažinus šias biudžeto eilutes;
2.	reiškia susirūpinimą dėl to, kad yra demonizuojamos nėščias moteris palaikančios grupės; pažymi, kad tai prieštarauja Europos Sąjungos sutarties 2 straipsniui ir Europos Sąjungos pagrindinių teisių chartijai, kuriose yra įtvirtinta teisė į gyvybę; taip pat yra susirūpinęs, kad yra kišamasi į valstybių narių kompetenciją sveikatos srityje; todėl ragina nutraukti abortus propaguojančių organizacijų finansavimą; ragina Komisiją išanalizuoti pagrindinę subjektų, kuriems skiriamos ES lėšos, misiją ir sustabdyti finansavimą subjektams, kurie naudoja ES lėšas, siekdami pažeisti žmogaus teises, ypač moterų teises ir lyčių lygybę;
3.	pabrėžia, kad lyčių aspekto integravimas turi trūkumų, nes pagal jį moterys turėtų rinktis tam tikrus vaidmenis, darbą ir tapatybę, kurių jos gali nenorėti, o ne tiesiog turėti galimybę pačioms moterims ir šeimoms nuspręsti;
4.	pabrėžia, kad metodas, pagal kurį apskaičiuotas Sąjungos vyrų ir moterų darbo užmokesčio 12,7 proc. skirtumas, turi trūkumų, kadangi skaičiuojant neatsižvelgiama į asmens pasirinkimą dirbti mažiau apmokamą darbą ar darbą ne visą darbo laiką;
5.	pabrėžia, kad pagal iniciatyvą „Daphne“ svarbu kovoti su smurtu ir neteisėta prekyba, tačiau ragina užtikrinti investuotų lėšų rezultatų skaidrumą.

